文章分類	新聞快報(1099)綠色短評(2646)綠色焦點(566)活動快訊(208)ASIC Behavioral Synthesis	首頁 綠色短評 「十年」的拍拚‧「十年」的啟發 「十年」的拍拚‧「十年」的啟發	Written by 李南衡	Monday, 11 April 2016	今年（2016）四月初三，第三十五屆香港電影金像獎頒發「最佳電影」hō͘獨立電影《十年》，真濟人大驚一tiô。原本外界認為chit部討論香港回歸中國了後的政治、社會kah文化敏感議題的電影，連入圍都真困難，那有人敢想講會得tio̍h chit項榮譽。金像獎主席爾冬陞決定伊親身頒chit-ê獎。
1997年香港回歸中國到taⁿ二十年，當時中國有承諾香港五十年bē變，真濟香港少年人會煩惱，bē-tàng無思考koh三十年2047年一下到，香港會變作啥款？有一陣少年人思考koh-khah近的問題－十年，in推想十年後香港可能會拄tio̍h的問題，分作五大主題，因為in無錢、干單有五十萬港幣niā-niā無可能拍一部大型的影片、只好拍作五個短片。無兩個月的時間，放映收入超過五百外萬港幣，為tio̍h beh hō͘ khah濟香港人思考家己的將來、十年後可能面臨的問題，in隨時決定去各社區、校園免費公演，三十外場中間上少的觀眾只有五六十個人，上濟人的一場有三千外人欣賞。三月二十，佇東區泛民會議十位議員佇柴灣青年廣場舉行「十年座談會」，除了欣賞影片koh有kah導演對談，吸引六百外人來參與。四月初一，舉辦「十年‧四月初一‧同步」活動，五十個團體佇香港九龍新界三十四個地點同步放映《十年》，了後一點鐘的座談會，採取網上直播的方式kah導演對談，hit暗有六千名市民佇無仝的地點作夥欣賞《十年》。咱台灣幾十年來各種民主運動、環保運動等各種運動，敢有人拍出影片，去各社區各校園宣揚理念？無。Chit點咱khah輸人。
五部短片內底有一部《方言》，探討十年後，中國政府kā普通話（咱講的「國語」）定作香港唯一的官方語言，而且立法規定所有的香港「的士」（咱講的「計程車」）司機攏tio̍h通過國家語委普通話水平測試，無通過的司機tio̍h佇車頭車尾貼「非普通話的士司機」的標仔，而且bē使佇各大機場碼頭載客。一個四十外歲的阿漢學bē會普通話，只好佇伊土生土長的地區求生存，市面上無論是學生、人客、茶餐廳服務人員、甚至連學校的廣播攏總是普通話，自細漢tio̍h一直teh講的母語hông叫作「方言」，伊除了感覺「討賺」愈來愈困難以外，伊mā發現失去真濟真濟。佇台灣，中國國民黨政府禁止各族的人講母語，強強推行in講的「國語」，咱台灣各種母語攏變作「方言」，學生囝仔bē曉母語，致使孫仔kah阿公阿嬤講話bē通，咱台灣人敢有hng一聲？Chit點咱mā khah輸香港人。
「十年」chit部電影m̄-nā引起真濟香港人思考家己的未來、安慰逐個chit-má有十年thang思考猶bē傷慢，mā引出真濟香港人的目屎直直流。